ฟิทช์หั่นยับ6แบงก์ใหญ่ เตือนมรสุมภาคการเงิน
บริษัทจัดอันดับเครดิตเดินหน้าลดอันดับ 6 ธนาคารใหญ่ของโลก ชี้ความเสี่ยงสูงขึ้น
17 ธ.ค. 2554

บริษัทจัดอันดับเครดิตเดินหน้าลดอันดับ 6 ธนาคารใหญ่ของโลก ชี้ความเสี่ยงสูงขึ้น
บริษัทจัดอันดับเครดิต ฟิทช์ เรทติ้งส์ ได้ประกาศลดอันดับเครดิตระยะยาวของ 6 ธนาคารใหญ่ระดับโลกลงเมื่อวันที่ 16 ธ.ค. ประกอบด้วย แบงก์ ออฟ อเมริกา และโกลด์แมน แซคส์ จากสหรัฐ บาร์เคลย์ส จากอังกฤษ บีเอ็นพี พาริบาส์ จากฝรั่งเศส ดอยช์ แบงก์ จากเยอรมนี และเครดิต สวิส จากสวิตเซอร์แลนด์ โดยให้เหตุผลว่าธนาคารเหล่านี้เผชิญความเสี่ยงสูงขึ้นในตลาดการเงิน
แถลงการณ์ของฟิทช์ ระบุว่า การลดอันดับครั้งนี้สะท้อนให้เห็นถึงความท้าทายที่ภาคการเงินทั้งหมดต้องเผชิญ มากกว่าจะเป็นด้านลบของความน่าเชื่อถือทางเครดิต ซึ่งการลดเครดิตครั้งนี้มีขึ้นตามมาหลังเพิ่งปรับลดอันดับเครดิตธนาคาร 5 แห่งในยุโรปไปก่อนหน้านี้
อย่างไรก็ตาม ก่อนหน้านี้ ฟิทช์ได้ประกาศปรับขึ้นอันดับเครดิตให้ประเทศอินโดนีเซียเป็นครั้งแรกในรอบ 14 ปี โดยขยับจากปัจจุบันที่ระดับ BB+ ขึ้นไปอยู่ที่ BBB- โดยให้เหตุผลว่ามีการขยายตัวทางเศรษฐกิจได้อย่างต่อเนื่องในรอบ 10 ปีมานี้ และมีการปฏิรูปหลายด้านเพื่อลดระดับหนี้ต่อจีดีพีลง ขณะที่นักวิเคราะห์มองว่าบริษัทจัดอันดับเครดิตรายอื่นๆ อาจปรับขึ้นอันดับให้อินโดนีเซียตามมาอีก
ทั้งนี้ อินโดนีเซียสามารถลดหนี้ที่เคยสูงกว่า 100% ของจีดีพี ในช่วงปี 2540 ให้ลงมาเหลือเพียง 26% ของจีดีพีในปัจจุบัน